ลีสซิ่งกสิกร ไตรมาสแรก กำไร 165 ล้าน
ลีสซิ่งกสิกรไทย ไตรมาสแรกโต 68% คาดครึ่งปีหลังตลาดเช่าซื้อฟื้นตัวจากมาตรการกระตุ้น
5 พ.ค. 2559

ลีสซิ่งกสิกรไทย ไตรมาสแรกโต 68% คาดครึ่งปีหลังตลาดเช่าซื้อฟื้นตัวจากมาตรการกระตุ้น
นายทวี ธีระสุนทรวงศ์ ประธานกรรมการบริหาร บริษัท ลีสซิ่งกสิกรไทย เปิดเผยว่า ในไตรมาสแรกที่ผ่านมาบริษัทมีกำไร 165 ล้านบาท เติบโต 68.8% สามารถปล่อยสินเชื่อได้ 20,828 ล้านบาท เพิ่มขึ้นจากช่วงเดียวกันของปีก่อน 37.3% แบ่งเป็นสินเชื่อใหม่เช่าซื้อและเช่าใช้ 8,036 ล้านบาท เพิ่มขึ้น 4.5% และสินเชื่อผู้แทนจำหน่ายรถยนต์ 12,792 ล้านบาท เพิ่มขึ้น 71.1%
สำหรับยอดสินเชื่อคงค้างอยู่ที่ 88,193 ล้านบาท ลดลงจากช่วงเดียวกันของปีก่อนหน้า 1.5% สอดคล้องกับสภาพตลาดรถยนต์โดยรวมที่มียอดขายลดลงจากปี 2558 และมีสินเชื่อที่ไม่ก่อให้เกิดรายได้หรือเอ็นพีแอลอยู่ที่ 1.53% 
“แนวโน้มในช่วงครึ่งปีหลังนี้ คาดว่าอัตราการเติบโตของตลาดสินเชื่อเช่าซื้อจะมีแนวโน้มสดใสมากขึ้น โดยปรับตัวดีขึ้นเล็กน้อยที่ระดับ 0-2% หากเศรษฐกิจมีการปรับตัวดีขึ้นจากมาตรการกระตุ้นเศรษฐกิจและโครงการลงทุนสาธารณูปโภคขั้นพื้นฐานของภาครัฐ ส่วนตลาดสินเชื่อรถยนต์ใช้แล้วคาดว่าจะมีโอกาสฟื้นตัวต่อเนื่องจากครึ่งหลังของปีก่อน เนื่องจากราคารถใหม่มีราคาสูงขึ้น จึงส่งผลให้ราคารถมือสองไม่ต่ำมากนัก ขณะที่ตลาดรถแลกเงินคาดว่ายังมีโอกาสเติบโตต่อเนื่องจากปีก่อน” นายทวี กล่าว